Elixabete Garmendia

Elixabete Garmendia Lasa (Ormaiztegi, 1953) gipuzkoar kazetaria da. Emakume aitzindaria izan zen euskarazko kazetaritzan, izan zuen aurrekari bakarra Miren Jone Azurza izan baitzen, urte batzuk lehenago, 1969tik 1977era bitartean, Zeruko Argia aldizkariaren zuzendaria izan zena.

Kazetari ibilbidea 
1971n, Nafarroako Unibertsitatean kazetaritza ikasten hasi zen eta bukatutakoan, Zeruko Argia astekarian lan lortu: garai konplikatuak ziren euskaraz argitaratzen zen prentsarako. Deia egunkarira joateko, Mikel Atxagak zuzendaritza utzi zuenean hiru emakume geratu ziren aldizkaria aurrera ateratzeko: Elixabete Garmendia, Pilar Iparragirre, eta Lurdes Auzmendi. Hirurak aritu ziren 1980ra bitarte, orduan Joxe Mari Ostolaza, Josu Landa, Joxemi Zumalabe eta Pello Zubiriaren lan taldeak (“Argieroak”) hartu zuen bere gain aldizkariaren ardura.

1981tik 1986era arte, Gipuzkoako Aldundian egin zuen lan, euskara zerbitzuko teknikari gisa, baina bere kazetari-sen dinamikoak 1986ean Euskal Telebistara berriro kazetari moduan lan egitera eraman zuen. 

Hainbat saiotan parte hartu du ETBren ibilbidean, besteak beste 1990eko hamarkadaren erdialdetik euskaldun askoren erreferentziazko saio bihurtu zen Bertatik Bertara; eguerdiko edizioaren zuzendaria izan zen 2000. urtetik.

Horiez gain, hainbat komunikabidetan aritu izan da lankidetzan; adibidez Berria egunkarian, Argia aldizkarian bertan, Euskadi Irratian, Euskalerria irratian, Jakin, Emakunde, Euskonews, RIEV eta Ankulegi aldizkarietan.

Erretiroa hartuta, jakin-minak unibertsitatera itzuli eta antropologiako ikasketak egitera eraman zuen. Gizakion bizimolde, sinismen eta jokabideetan sakontzearren, bereziki emakumeen ibilbide eta garapenari dagokienean.

Liburuak 
Komunikabideetako lankidetzez gain, hainbat liburu ere idatzi ditu:

 nanoGUNE. Txikiaren xarma. 2021.
 Carlos Garaikoetxea. Lider bat lehendakari (Berria, Jakin eta Elkar, 2018)
 36ko gerra Ormaiztegin (Eusko Ikaskuntza, 2012) Ormaiztegiko Udalarekin Lankidetzan. Sei pertsonaren testigantza oinarri, Ormaiztegin 1936ko gerraren kontakizuna da.
 Yoyes desde su ventana (1987) Koordinatzaile.
 Eusko Jaurlaritzaren Bidegileak sailean hamaika biografia labur dauzka argitaratuta:
 2010: Maria Pilar Lasarte (1937)
 2010: Mikel Atxaga (1932-2009)
 2008: Xabier Peña Albizu (1914-1980)
 2003: Karmele Goñi: (1926)
 2002: Mª Angeles Garai: (1930)
 2001: Polixene Trabudua: (1912)
 2000: Gerhard Bähr: (1900-1945)
 2000: Patxi Etxeberria: (1900-1989)
 1998: Balendiñe Albizu: (1914)
 1998: Gregorio Mujika: (1882-1931). Euskalerriaren alde eta Euskal-Esnalea   
 Emakume ezkonduak 70. hamarkadako fabriketan. Euskal Herriko Unibertsitatean Gizarte Antropologiako masterraren amaierako lana.

Sariak 

 2019: Kazetari-ibilbide profesionalaren saria, Euskal Kazetarien Elkarteak eta Kazetarien Euskal Elkargoak emanda, euskal kazetaritzaren aitzindari gisa egindako lanarengatik.

Erreferentziak

Kanpo estekak 

 Elixabete Garmendia Jakin aldizkaria. (artikulu 1994-1999 tartean eta beste bat 2018an)
 Elixabete Garmendia berria egunkariko artikuluak. (3 artikulu 2004an eta 130etik gora artikulu 2014az geroztik)
  Elixabete Garmendiaren sinadura. Euskadi Irratian
 Elixabete Garmendia Argia aldizkarian

Gipuzkoako kazetariak
Emakume kazetariak
Ormaiztegiarrak